หลังจากทำธุระในละแวกจุติอนุสรณ์เสร็จเรียบร้อยก็เที่ยงพอดี หันไปทางไหนก็มีร้านอาหารให้เลือกสรรกันมากมาย ผมเห็นร้านนี้เปิดใหม่ บรรยากาศดูน่านั่ง เลยแวะมาลองกันสักหน่อยระกัน 

[ที่ตั้งและบรรยากาศ] ร้านนี้ตั้งอยู่ถัดจากโรงแรมหรรษา เจบี ก่อนถึงถนนเส้นที่ออกไปทางวงเวียนน้ำพุ ภายในร้านตกแต่งดูดี มีสีสัน โต๊ะจัดวางอย่างมีระเบียบ น่านั่งดีครับ ร้านเปิด 10.00-22.00 น. 

เมนูอาหารจานเดียว กับข้าว ทานเล่นเรียกน้ำย่อย รวมถึงเมนูเครื่องดื่ม อาหารจานเดียวราคาเริ่มต้นที่ 50 บาท ก็ถือว่าไม่แพงมากสำหรับร้านอาหารติดแอร์ครับ นอกจากนี้ยังมีเซตอาหารที่มีทั้งจานหลัก สลัด และเครื่องดื่ม เมนูสุดคุ้มที่ราคา 88 บาท 

ครั้งนี้ผมสั่งข้าวผัดแกงเขียวหวานไก่ ไข่ต้ม (60 บาท) ข้าวผัดมาแฉะไปสักหน่อย แต่พอกินแล้วรู้สึกว่าข้าวแข็ง .. หรือข้าวดิบ เพราะมันกรุบๆ เวลาเคี้ยว ส่วนรสชาติแกงเขียวหวาน ผมรู้สึกว่าเฉยๆ นะ ไม่ได้โดดเด่นอะไรมากมาย เอาเป็นว่าจานนี้ถ้าไม่ผัดมาจนแฉะและข้าวไม่แข็งคงจะดีกว่านี้ 

ส่วนอีกจานสั่งเป็นข้าวผัดฮ่องกง (60 บาท) ข้าวผัดกับซอสห่อด้วยไข่เจียว จานนี้ค่อนข้างเลี่ยนไปสักหน่อย เพราะรสหวานๆ ของซอสมะเขือเทศ บวกกับกลิ่นรสของซอสปรุงรส เป็นรสชาติที่เหมาะกับเด็กๆ มากกว่า -*-

การบริการ พนักงานเอาใจใส่ลูกค้า คล่องแคล่วว่องไว แต่อาหารออกช้าไปสักหน่อย ส่วนความสะอาดถือว่าอยู่ในเกณฑ์ดี นั่งได้ สบายใจ 

โดยรวมถ้ามองหาร้านอาหารติดแอร์ ทานแบบชิลล์ๆ ในละแวกจุติอนุสรณ์ ก็ลองแวะมาร้านนี้ได้ครับ ส่วนราคากับปริมาณผมว่าอยู่ในเกณฑ์ที่เหมาะสมดีครับ แต่รสชาติอาหารที่ผมสั่งมา 2 จานนี้ ยังรู้สึกเฉยๆ ทานได้เรื่อยๆ ละกัน เอาเป็นว่ากลางๆ แปะให้ 3 ดาวครับ   
